钦定古今图书集成/方舆汇编/职方典/第1323卷 > 南雄府风俗考 府志
## 钦定古今图书集成/方舆汇编/职方典/第1323卷 > 南雄府风俗考 府志

本府。〈保昌县附郭。〉

《谭大初旧志》：“士耻奔竞，贾惮远商，农多卤莽，工无技巧。疾患敛赀相恤，死丧鼓吹杂哀，信巫觋，重淫祀。男无亲迎，女有归宁。”〈迩来鼓吹渐革，亲迎多行。〉文学科第，保昌视始兴差胜；服用居室，始兴视保昌差朴。

始兴县

始兴《丁酉志》：“始兴僻在众山之中，夏秋极热，隆冬不甚寒，惟二三八九月瘴疠为甚，然亦间岁有之。凡疾病崇巫觋，近稍遵岐黄，然亦不胜巫觋也。冠仪不讲，婚礼无纳采、纳币、亲迎，即城中婿家张筵中道交错而饮，丧不衾，敛不魂帛，大作鼓吹，盛飨奠客，自三日以至七七之期，皆用浮屠设道场，至百日稍止。贫者” 亦仿为之葬助路祭，无阴碑。邑鲜宗祠，时祭为缺。上冢率于清明前后。时令惟重端阳竞渡，梵宇题缘，竭蹶广施，以利福田。服多绵葛，少丝绢。庖厨俭约，居室朴素。无台榭池沼游娱赏心之地。于贵贱尊卑上下略无差等，亦少争讼。凡相竞者，多质里正乡约，必不得已而控官。田夫红女，颇勤耕织，商不贸远，工不淫巧。下邻韶、广，风尚迥异，独上接大庾，颇相埒焉。盖县中居民，土著者十之三四，豫章人十之五，闽人十之二，故俗尚不齐若此也。

立春　先一日，五里山迎土牛至郡门。次日鞭牛取土，置猪食槽下，俗云：“易长而肥。” 是日各官簪花鼓乐，用妓女演故事前导，回至堂上公宴，礼生俱簪花被绯，骑马回东厅设宴，仍令妓女侑觞。此明季旧事，今不用妓女。

元夕　闹花灯，少年子弟鲜衣炫服，擎龙舞狮。所到人家，俱送酒肴银钱。取龙须线系小儿带上，云无疾病。又取龙灯内残炬照床下，云“生贵子灯。” 事毕，熂龙，收其首，悬之梁上。里人有未举子者，亲友备酒榼送，花灯悬贺。得子后，主人设宴酬谢，未举送至三稔止，即外舅亦有赠婿者。二月上日　，乡有彭公会，每家值一载。是日舁神至某姓坐镇，祝祷极显，乡愚惊异。

冻《虫节　》以石，灰洒屈戍磉。及一切器用之物。虫蚁不侵。

五戊日　，亡人浅葬及新葬地者，家人载牲舁酒，往灵丘祭拜，亲友亦备物从之，归则留饮，谓之“醮官社地。”

嘉会节　，弱溪有龙虎福主会。士民迎神入祖祠祭奠，幢幡旗盖，璀璨耀日。乡间自戊日起，每月二、六值社，先祭坊神，后先穑，谓之“赛社。” 各乡俱有坊神，弥月神会不绝。

《寒食　》妇女相约上丘垄，以乌糯饭置牲口。祭墓露田乱草间，黑的粉题嬉笑成群。

五月上日　，各街备子孙酒，供养天符太子宫。是年，生子家多共值一会。若止一家生子，虽竭赀产亦为之。谚云：“卖了大儿办小儿。”

天中节　，以灯火爆婴儿腹，云“除疾。” 又以银朱书白字，倒粘墙壁间，驱蚊蝇，蚊最多，冬月不绝。是日制茅船，舁天符神压船送河去，云“遣瘟。” 金鼓殷雷，齐唱船歌，惟阛阓如此。

《六月清暑日　曝书》。衣服。是日，浆田乡有白马神会，杀牛迎禜，谓之“牛神会。”费特侈，宜易鸡豚，毋僭享天之礼。

七夕　，士女陈酒果于室，望蔚蓝拜供，谓之“乞巧。”

中元节　盛造糍饼，祭祀馈遗。端正月　用笾实鹜脚肥羜，首相馈遗。市上用大柚子剔刻成灯，造驳脚故事。又以纸面造长和尚，沿街戏耍，唱木鱼歌，妇女列坐而观，或相邀茶会，粉黛成行，由城内外出入，虽远亦步行。是夜妇人设茶酒果于月下，罩以竹箕，用青帕覆之，取一箸倒插箕上，左右二人扶之作书，问事吉凶。又画花样。谓之《踏月姊》。令未嫁幼女拜唱请歌。且拜且唱。箕重时即来矣。

九月　，取金鹅蕊捣去汁，合儿茶、毛茶为香茶。是月上日，延先天师人建九皇会，谓之“朝皇” ，至九昼夜止。斋戒沐浴至坛，禁言笑，有不洁者，非死即病。往往暧昧事，对神信誓，吉凶如响。九日　，请茅山教师建王母会。少年妇女求嗣者，常聚数十人，巫师皮冠绯衣，唱舞，吹牛角，谓之“海角。”

长至　，各备花纸衣服，往坟墓焚化。名曰《送寒衣》。

腊月念四日　，名为“小年。” 凡初适嫁者，舅家盛备斋筵、油糍，馈送婿宅，虽贫俭者亦不能缺，谓之“谢灶饭。”